ДУА “Ананіцкі навучальна-педагагічны комплекс

дзіцячы сад-сярэдняя школа”

Пухавіцкага раёна Мінскай вобласці

Чарадзейная сіла мастацтва

Урок беларускай літаратуры ў 7 класе

Распрацавала

настаўнік беларускай мовы і літаратуры

Карбоўская Любоў Алегаўна

2021

Беларуская літаратура *7 клас*

Урок развіцця мовы “Чарадзейная сіла мастацтва”

Мэта ўрока:

* пашырыць іх уяўленні пра агульныя і адметныя рысы, уласцівыя розным відам мастацтва (літаратуры, музыцы, жывапісу), выбар тэм і вобразаў;
* разгледзець ролю мастацтва ў жыцці чалавека;
* замацоўваць навыкі стварэння звязных выказванняў на літаратурныя тэмы для абагульнення па раздзеле.

**Ход урока**

**І. Арганізацыйны момант. Паведамленне тэмы і мэты ўрока.**

**ІІ. Актуалізацыя раней вывучанага.**

1. Суадносіны відаў мастацтва і іх сродкамі.

Суаднясіце пералічаныя паняцці з відамі мастацва: слова, загадка, легенда, гук, мелодыя, паданне, казка, фарба, колер, лінія, прыказка, байка, апавяданне, верш.

**ІІІ. Знаёмства з новым матэрыялам.**

1. Зварот да эпіграфаў. Абмеркаванне выказванняў вядомых людзей пра мастацтва і ролю мастака.

1. Жыццё кароткае, шлях мастацтва доўгі. *Гіпакрат (старажытнагрэчаскі філосаф)*
2. Усе віды мастацтва вучаць найвялікшаму з мастацтваў – мастацтву жыць на зямлі. *Бертольд Брэхт (нямецкі драматург, паэт і празаік)*
3. Калі Музыка плача, то разам з ёю плача ўсё чалавецтва, уся прырода. *Анры Бергсан (французскі філосаф)*
4. У літаратуры, як і ва ўсім, талент – гэта сімвал адказнасці. Шарль дэ Голь (фраццузскі дзяржаўны дзяяч)
5. Каб крануць нас да слёз, сам зарыдай, паэт. Нікала Буало (французскі паэт 18 ст.)
6. Хай жыве светлая культурная праява, на чыей бы зямлі і ў якім бы народзе яна не праявілася. *Янка Купала*
7. Гуслям, княжа, не пішуць законаў*. Янка Купала*
8. Добра быць коласам, але шчаслівы той, каму давялося быць васільком.

Бо нашто каласы, калі няма васількоў? *Максім Багдановіч*

1. Трэба з сталі каваць, гартаваць гібкі верш,

 Абрабіць яго трэба з цярпеннем.

Як ударыш ты ім, ‒ ён, як звон, зазвініць,

Брызнуць іскры з халодных каменняў. *Максім Багдановіч*

1. Мова, прыгожае пісьменства, паэзія, музыка ‒ сродак сувязі між душамі людзей, вышэйшы сродак. *Уладзімір Караткевіч*
2. Мастацкі дух ніколі не памрэ.

Не пахаваць яго пад курганамі,

Не вычарпаць гадамі і вякамі. *Алесь Дудар*

1. Для творцы

 Навек пакінуць родны край —

 Усё адно што і памёрці. *Ніл Гілевіч*

1. Напэўна, самае дзейснае, самае практычнае ‒ прымусіць чалавека заглянуць у сябе, прымусіць яго ўбачыць, які ён ёсць, што ў ім ёсць подлае, а што добрае. Калі ён разбярэцца ў сабе з дапамогай мастацтва, то і будзе вынік. *Васіль Быкаў*
2. Талент мае права гаварыць народу ўсю праўду пра яго існаванне, часам горкую праўду. *Васіль Быкаў*
3. Творца павінен заўжды ставіць перад сабой мэту – адказаць на пытанні, што хвалююць яго слухачоў. Дзеля гэтага трэба прапусціць праз сваё сэрца калізіі эпохі, у якую жывеш. *Уладзімір Мулявін (беларускі спявак, мастак, кампазітар)*

2. Праца над развіццём маўлення і стварэннем выказвання на зададзеную тэму.

Настаўнік на дошцы запісвае некалькі тэм, каб у вучняў была магчымасць выбару.

Прыкладныя тэмы для выказванняў:

1. У чым, на вашу думку, тоіцца чарадзейная сіла мастацтва?
2. Што такое талент?
3. Якімі здольнасцямі павінен валодаць таленавіты чалавек - мастак, музыка, паэт?
4. Што такое мастацтва?

Прапанаваныя загалоўкі звязных выкязванняў ужо вызначылі не толькі тэму, ідэю, але і тып маўлення. Вызначаныя тэмы патрабуюць разважання. Схема пабудовы выказвання-разважання:

* Тэзіс
* Аргументы (доказы, матывы, абгрунтаванні), прыклады.
* Вывад або заключэнне.

Франтальнае апытванне:

* Што з'яўляецца тэзісам?
* Як вы разумееце паняцці «аргументы» і «прыклады»?
* Якім павінен быць вывад?

Вучні прыгадаюць, што тэзіс – гэта дакладны адказ на пастаўленае пытанне, яго яшчэ можна назваць асноўнай думкай выказвання. Тэзіс - гэта заўсёды сцвярджэнне. А калі нешта сцвярджаем, то патрэбны доказы, аргументы і прыклады, якія дапамогуць гэта зрабіць. Вывад альбо заключэнне — абагульненне выказанага або сціслае паўтарэнне галоўнай думкі (тэзіса) вашага выказвання. Часам да гэтай схемы дадаецца ўступ, каб увесці ў праблему, зразумець яе.

Звярніце ўвагу на тое, што вучням даволі складана падабраць эпіграф, які папярэдне запісаны на дошцы.

Неабходна адзначыць, што прапанаваныя тэмы дастаткова складаныя, яны патрабуюць сур'ёзнага роздуму і, магчыма, не ўсе вучні змогуць даць аргументаваны адказ на гэтыя пытанні. Таму для часткі вучняў заданні можна спрасціць. Напрыклад, настаўнік сам фармулюе тэзіс да тэмы, а вучні толькі падбіраюць аргументы і спрабуюць зрабіць вывад, або, наадварот, настаўнік прапаноўвае аргументы, а тэзіс і вывад - вучні: (Што такое талент? Талент - паэтычнае майстэрства, памножанае на прыродную паэтычную здольнасць...) Як абагульненне перад самастойнымі звязнымі выказваннямі вучняў можна прапанаваць пазнаёміцца з выступленнем на тэму “Што такое талент?”.

Што такое талент?

На працягу некалькіх урокаў мы знаёміліся з творамі пра таленавітых людзей. Гэта героі народных казак, твораў Якуба Коласа, Янкі Купалы.

Мы параўноўвалі герояў, знаходзілі агульнае, вызначалі адрозненне і прыйшлі да вываду, што ўсіх таленавітых людзей яднае здольнасць пранікнёна адчуваць і бачыць навакольны свет. Іх успрыманне свету такое вострае, што, назіраючы за прыродай ці слухаючы музыку, героі забываюцца на свой занятак і на саміх сябе. Напрыклад, як герой урыўка «У яго быў свет цікавы...» Сымонка, у душы якога «ўсе з'явы сам мелі адбіццё».

Я спачатку не мог зразумець, як гэта можна так сябе адчуваць, каб забыць пра ўсё на свеце, і вырашыў праверыць. Я стаў старанна ўслухоўвацца ў мелодыі, але нічога не атрымлівалася. Спрабаваў яшчэ і яшчэ. Я ўжо страціў надзею і нават пра гэта перастаў думаць. Але аднойчы я заслухаўся музыкай так, што сам забыўся пра ўсё на свеце. Яна нібы падхапіла мяне і панесла ў іншы свет – чароўны і таямнічы. Я слухаў гукі, якія ліліся і ліліся. Яны спачатку налоўнілі мяне, потым пакой, а далей, здаецца, цэлы свет. Праўда, са мною гэта было толькі аднойчы.

Цяпер я магу на ўласным вопыце сцвярджаць, што талент – гэта яшчэ і ўменне перадаваць убачанае або пачутае іншым людзям. А створаны таленавітым мастаком літаратурны, музычны твор або твор жывапісу будзе выклікаць у сэрцах людзей розныя чалавечыя пачуцці: жальбу або роздум, смутак або радасць. Таленавіты чалавек, як і герой народнай казкі “што захоча, тое з сэрцам зробіць”.

Што такое мастацтва?

У слоўніку мы можам знайсці такое тлумачэнне: мастацтва — творчае аднаўленне, адлюстраванне рэчаіснасці ў мастацкіх вобразах. Жаданне тварыць прыгожае, тлумачыць рэаліі свету ўзнікла ў чалавека яшчэ ў старажытнасці. І ўжо старажытныя філосафы Платон, Арыстоцель спрабавалі характарызаваць віды мастацтва і сістэматызаваць іх. Паводле Арыстоцеля, віды мастацтва адрозніваюцца паміж сабой па прадметах, сродках і спосабах адлюстравання. Па сродках адлюстравання Арыстоцель вылучае мастацтва

формы і фарбаў і мастацтва гуку і рытму.

Мастацтва, мастацка-вобразнае адлюстраванне рэчаіснасці народжана на пэўнай ступені развіцця чалавецтва. Мастацтва ўзнікае на аснове праяўлення, фантазіі, з’яўляецца спецыфічнай формай духоўнай дзейнасці. Існуе шмат гіпотэз аб узнікненні мастацтва. Патрэбнасць людзей захаваць чалавечы свет, сацыяльны вопыт у пэўных формах і была асноўнай мэтай у працэсе ўзнікнення мастацка-вобразнага адлюстравання рэчаіснасці.

Усім творам мастацтва ўласціва форма, але законы ўспрымання для іх неаднолькавыя («Вокам прадмет успрымаецца інакш, чым вухам, і прадмет вока — іншы, чым прадмет вуха»). Форма твораў прасторавых мастацтваў (жывапісу, скульптуры, архітэктуры),якія ўспрымаюцца пры дапамозе зроку, могуць быць зразумелымі і пазнавальнымі як у дэталях, так і цалкам.

Мастацкая літаратура, музыка, жывапіс валодаюць універсальнымі магчымасцямі ўплыву на асобу. Яны аказваюць комплекснае ўздзеянне на мысленне, пачуцці, уяўленні, мараль і густы, выступаюць як дзейсны фактар выхавання асобы.

Мастацтва — гэта перш за ўсё зварот да прыгожага. Ён аднолькава ўласцівы літаратуры, музыцы, жывапісу. Гэтая непераможная сіла цудоўнага ў мастацтве яшчэ з часоў старажытнасці вяла вучоных да тлумачэння многіх чалавечых. Мастацтва прыносіць асалоду, робіць нас лепшымі.

3. Выказванні вучняў. Пры гэтым пажадана, каб вучні самастойна знаходзілі недакладнасці ў выступленнях аднакласнікаў і спрабавалі іх выправіць.

**ІV. Падвядзенне вынікаў.Рэфлексія.**

Прыём “Далонь”. На аркушы паперы абвядзіце сваю далонь, на кожным пальцы напішыце абяцанні сваім сябрам, блізкім і свайму сумленню.

**V. Выстаўленне і каменціраванне адзнак.**

**ІV. Дамашняе заданне.**

1.Дапрацаваць свае выказванні, аформіць іх на асобных лістах.

2. Стварыць праект «Пяць ідэй для школы, каб выявіць і развіць таленты».